དེ་ནས་ཡང་ཕྱེ་མར་གཡང་སྐྱབས་ལ་བཀུས་ལ་འདི་སྐད་དོ། ཀྱཻ། མགོ་ནག་མི་ཡི་ཕྱྭ་ལོངས་ལ། །དུད་འགྲོ་ཀུན་གྱི་ཕྱྭ་ཁུག་ཅིག །གཡང་ལ་གཡང་འཕེལ་གནག་གིས་གང་། །གཡང་ལ་གཡང་འཕེལ་ལུག་གིས་གང་། །གཡང་ལ་གཡང་འཕེལ་རྟ་ཡིས་གང་། །གཡང་ལ་གཡང་འཕེལ་བོང་བུས་གང་། །གཡང་ལ་གཡང་འཕེལ་ཕྱུགས་ཀྱིས་གང་། ཁྱིམ་ལ་གཡང་འཕེལ་མི་ཡིས་གང་། །བང་མཛོད་གཡང་འཕེལ་འབྲུ་ཡིས་གང་། །རྭ་བ་གཡང་འཕེལ་ར་ཡིས་གང་། །དེ་ལྟར་བདག་ལ་སྩལ་དུ་གསོལ། །དེ་རིང་ཧུ་ཡེ་ཧུ་ལྡན་ནོ། །དེ་རིང་ཕྱྭ་ཡེ་ཕྱྭ་ཡེ་ཕྱྭ་ལྡན་ནོ། དེ་ནས་དཀྱིལ་ཀར་ལ་བཀུའོ། ཀྱཻ། ད་ནི་ཁྱིམ་ལྷ་གཡང་དུ་ལེན། །ཕ་ནི་སྤྱི་ལྷ་གང་པོ་ཡིན། །མ་ནི་སྤྱི་གཙུག་རྒྱལ་མོ་ཡིན། །བུ་ནི་ཁྱིམ་ལྷ་གེལ་ཐུང་ཡིན། །གསེར་གྱི་ཀ་བ་མ་འབུད་ཅིག །གཡུ་ཡི་གདུང་མ་མ་འཆག་ཅིག །འཐིང་བུ་ལྷོག་ལྷོག་མ་བྱེད་ཅིག །ཕ་རུ་གཡུ་སྦྲང་མ་ཞེན་ཅིག །དབྱར་གསུམ་སྦྲ་ལ་ཐོག་མ་ལྷུང་། །དགུན་གསུམ་གུར་ལ་མེ་མ་ཤོར། །དུང་གི་བྱ་ལག་མ་འཐོར་ཅིག །དངུལ་གྱི་ཆོན་ཐག་མ་ཆད་ཅིག ཁྱིམ་ལྷ་ཕྱྭ་དང་གཡང་དུ་ལེན། །དེ་རིང་ཧུ་ཡེ་ཧུ་ལྡན་ནོ། །དེ་རིང་ཕྱྭ་ཡེ་ཕྱྭ་ལྡན་ནོ། དེ་ནས་སྒོ་ལ་བཀུའོ། ཀྱཻ། ཕྱི་སྒོ་ཕྱེ་བའི་ནང་ཤེད་ནས། །རིན་ཆེན་གསེར་གྱི་མི་བོ་ཆེ། །གསེར་གྱི་སྦ་མཁར་ཕྱག་ན་བསྣམས། །ནང་སྒོ་ཕྱུག་མོ་བྱ་བ་ནི། །ལྕགས་ཀྱི་རྟེན་མཁར་ཕྱག་ན་བསྣམས། །ཕྱི་མི་སྐྱ་བོ་ནང་དུ་མ་གཏོང་ཞིག །ནང་མི་སྨུག་མོ་སྒོ་ལ་མ་འབུད་ཅིག །ལྷ་ལུག་ཐང་ལ་མ་འབུད་ཅིག །སྲིད་ཀྱི་གླང་ཆེན་ངན་ལ་མ་གཏོང་ཞིག །དེ་རིང་ཧུ་ཡེ་ཧུ་ལྡན་ནོ། །དེ་རིང་ཕྱྭ་ཡེ་ཕྱྭ་ལྡན་ནོ། དེ་ནས་ཐབ་ཏུ་བཏབ་ལ། ཀྱཻ། ཕ་ནི་བཙན་ལ་ཕུར་བུ་དང་། །མ་ནི་བྱམས་ལྡན་བཙུན་མོ་ཡིན། །བུ་ནི་ཐབ་ལྷ་རོག་པོ་ཡིན། །སྒྱེད་པུ་གསུམ་པོ་སྐུ་གསུང་ཐུགས། །མེ་ནི་འབྱུང་བའི་དྭངས་མ་དྲོད། །སྣོད་གཅིག་བཙུགས་པ་གཞལ་ཡས་ཁང་། །འདོད་རྒུ་གཡང་གི་ཟས་དང་ལྡན། །དེ་རིང་ཐབ་ལྷ་གཡང་དུ་ལེན། །དེ་རིང་ཧུ་ཡེ་ཧུ་ལྡན་ནོ། །དེ་རིང་ཕྱྭ་ཡེ་ཕྱྭ་ལྡན་ནོ། དེ་ནས་སྒམ་སྒྲོ་ནང་དུ་བླུགས་ལ། ཀྱཻ། དེ་རིང་ཟས་བརྒྱ་ཕར་གཏོང་ཡང་། །སང་ཉིན་ཟས་སྟོང་ཚུར་ལ་ཤོག །བརྩེགས་པའི་རི་བོ་མ་ཉིལ་ཅིག །བསྐྱིལ་བའི་མཚོ་མོ་མ་འབོ་ཞིག །ཟད་མེད་གཏེར་ལ་སྤྱོད་པར་ཤོག །བག་མ་ཚུར་ཕྱིན་པའི་ཁ་ལ་བླུག་པར་བྱ། ཕར་འགྲོ་མི་བླུག་གོ ཀྱཻ། སྐྱིད་པའི་ཟས་མཆོག་ཕྱེ་མར་འདི། །རིགས་བཟང་ལྷ་ཡི་«བུའམ་»བུ་མོར་སྦྱིན། དཀོན་མཆོག་གསུམ་གྱི་ཐུགས་རྗེ་ཡི། །ལོ་བརྒྱ་ཐུབ་པའི་སྨོན་ལམ་དང་། །སྟོན་བརྒྱ་མཐོང་བའི་སྨོན་ལམ་ཞུ། །བདེ་སྐྱིད་དཔལ་ལ་སྤྱོད་པར་ཤོག །དེ་ནས་ཕྱི་མི་རྣམས་ལ་བྱིན་ལ་འདི་སྐད་དོ། ཀྱཻ། དེ་རིང་ཟས་མཆོག་ཕྱེ་མར་འདི། ཁྱོད་གཞན་མ་རྣམས་ལ་བྱིན་པའི་ཚེ། །བླ་མ་ཡི་དམ་མཁའ་འགྲོ་དང་། ཆོས་སྐྱོང་སྲུང་མས་ཟས་ཀྱི་བཅུད་གཡང་ཕོབ། །རྣལ་འབྱོར་བདག་གི་ནུས་སྟོབས་མ་ཉམས་ཤིག །མི་ཕོའི་དཔའ་རྩལ་གཡང་རྟེན་མ་ཉམས་ཤིག །རྣལ་འབྱོར་བདག་གི་གཡང་རྟེན་མ་འགུལ་ཅིག །མི་ཕོ་ཁྱེད་རྣམས་ཁ་འཕྲོ་མ་ཞེན་ཅིག །རྒྱལ་ལོ་རྒྱལ་ལོ་ལྷ་རྒྱལ་ལོ། རྣལ་འབྱོར་རང་དང་ཡོན་བདག་གི་ཟས་གཡང་མི་ཉམས་པའི་དོན་ལ་པདྨའི་ཡང་སྤྲུལ་ཧཱུྃ་ནག་མེ་འབར་གྱིས་མཛད་པའོ།། །།